KIRJALLINEN KYSYMYS E-2358/01 esittäjä(t): Fernando Fernández Martín (PPE-DE) komissiolle. Kiinteistöjen moniomistusjärjestelmää koskeva valtioiden välinen ongelma.



Virallinen lehti nro 093 E , 18/04/2002 s. 0119 - 0120



KIRJALLINEN KYSYMYS E-2358/01 esittäjä(t): Fernando Fernández Martín (PPE-DE) komissiolle (6. elokuuta 2001) Aihe: Kiinteistöjen moniomistusjärjestelmää koskeva valtioiden välinen ongelma Euroopan parlamentti ja neuvosto hyväksyivät 26. lokakuuta 1994 direktiivin 94/47/EY(1) ostajien suojaamisesta kiinteistöjen osa-aikaisen käyttöoikeuden ostosopimuksen tiettyihin osiin nähden. Useilla Etelä-Euroopan matkailualueilla toimii monia osa-aikaista käyttöoikeutta tarjoavia yrityksiä, jotka on perustettu muussa jäsenvaltioissa kuin valtiossa, jossa ne tosiasiallisesti toimivat. Niiden pääoma ja osakkaat ovat ulkomaalaisia, vaikkakin unionin jäsenvaltiosta. Tällainen yritys saattaa kiinteistöt myytyään kadota markkinoilta, jolloin uudet omistajat jäävät suojattomiksi eivätkä tiedä, kenen puoleen kääntyä ongelmissa. Useimmiten tähän liittyy vielä se, että omistajien oikeuksia ja käytön ja vuorottelun sääntöjä ei ole kunnolla määritelty. Onko komissio tietoinen, että moniomistusjärjestelmissä on jatkuvasti ongelmia direktiivistä 94/47/EY huolimatta? Mitä voi tehdä kansalainen, jolla on vuorottelukäyttöoikeus kiinteistöön, jos ulkomaalainen yritys, jonka kanssa hän on tehnyt sopimuksen, lopetetaan? Mikä viranomainen hoitaa hänen asiaansa? Kenelle nämä uudet omistajat voivat valittaa, jos he tuntevat tulleensa petetyiksi? Aikooko komissio toteuttaa toimenpiteitä alan sääntelyn parantamiseksi ja siihen liittyvien ongelmien ratkaisemiseksi? (1) EYVL L 280, 29.10.1994, s. 83. David Byrnen komission puolesta antama vastaus (4. lokakuuta 2001) Komissio on tietoinen ongelmista, jotka liittyvät kiinteistöjen osaomistusjärjestelmän alalla ilmenneisiin uusiin käytäntöihin huolimatta voimassa olevasta ostajien suojaamisesta kiinteistöjen osa-aikaisen käyttöoikeuden ostosopimuksen tiettyihin osiin nähden annetusta direktiivistä 94/47/EY(1). Joitakin näistä ongelmista on esitetty kyseisen direktiivin soveltamista koskevassa komission kertomuksessa vuonna 1999(2). Komission tietoon tuli lisää asiaan liittyviä ongelmia kuluttajien tekemien kanteluiden kautta kertomuksen hyväksymisen jälkeen. Euroopan parlamentin tarkasteltua kertomusta komissio harkitsee ottaen huomioon kertomusta koskevat neuvoston päätelmät(3) asianmukaisen seurannan aloittamista kuluttajansuojan varmistamiseksi. Tällä alalla ei kuitenkaan voida taata täydellistä kuluttajansuojaa, jos yhteisön toimia ei täydennetä kansallisilla yksityisoikeutta ja/tai kauppalainsäädäntöä koskevilla säännöksillä. Yksityisoikeus ja kauppalainsäädäntö vaihtelevat huomattavasti jäsenvaltioittain. Arvoisa parlamentin jäsen viittaa vaikeuksiin, joita osa-aikaisia käyttöoikeuksia tarjoavilla yrityksillä on niiden määritellessä omistajien oikeuksia sekä kiinteistöjen käyttöä koskevia sääntöjä. Edellä mainitun direktiivin 1 artiklassa säädetään, että jäsenvaltioilla on toimivalta päättää sopimusten kohteena olevien oikeuksien oikeudellisesta luonteesta. Arvoisa parlamentin jäsen ottaa lisäksi esiin kysymyksen matkailualueilla toimivien yritysten katoamisesta ja sellaisen toimivaltaisen viranomaisen perustamisesta, jolle kansalaiset voisivat esittää kantelun, jos he tuntevat tulleensa petetyiksi. On otettava huomioon, että direktiivissä 94/47/EY käsitellään vain tiettyjä osa-aikaisen käyttöoikeuden ostosopimusta koskevia seikkoja. Direktiivi kattaa erityisesti ne seikat, jotka liittyvät sopimuksen rakenteellisia osia koskevaan tietoon, tiedon levittämistä koskeviin yksityiskohtaisiin sääntöihin sekä irtisanomista ja vetäytymistä koskeviin toimenpiteisiin ja yksityiskohtaisiin sääntöihin. Arvoisan parlamentin jäsenen esittämät asiat kuuluvat tästä syystä kansallisen lainsäädännön piiriin, joten kanteluiden käsittelemisestä ja ongelmien ratkaisemisesta ovat vastuussa kansalliset viranomaiset. (1) EYVL L 280, 29.10.1994, s. 8387. (2) SEC(1999) 1795. (3) Asiakirja 7221/1/00 Consom 16 Jur 91.